khistorydata/jeongjo-sjw-relations huggingface dataset:
정조 5년
備忘記。近來隄防。雖曰不嚴。如金悌行之倖逭大辟者。不徒不知戢。乃反壞蔑國法。虐害浦氓之不足。又敢不畏先朝至嚴之令甲。有此武斷之習。至發於繡啓。則渠於口招之下。游辭欺罔。可謂殺無赦。而猶付審愼之科。使之下本道査啓。則所謂監司者。唯以右袒悌行。周遮罪犯爲事。此何等變怪也。近於朝象。稔知其兆朕。爲今日臣子。此等處。猶不知若浼之義。則其罪將至何律。究厥罪狀。萬萬痛駭。若不別樣嚴繩。則凡屬義理隄防之事。人將視若蔑如。雖非悌行之事。査官之報。各人之招明白。則爲監司者。尙不敢掩諱。又況以悌行地處。有悌行所犯。監司曲護。其心所在。不可不一問。迎送小弊。何暇恤也。洪忠監司洪秉纘。爲先削去仕版。卽令該府拿來。拿囚後草記。監司有闕代。今日政差出。當日辭朝。
정조 5년
趙鼎鎭啓曰。時囚罪人金悌行放宥之後。該道監司。該邑守令。自本院竝捧現告以入事。命下矣。金悌行蒙放。在於戊戌六月十一日。而其後洪忠前監司徐有隣。前監司李命植。前監司沈頤之。結城前縣監卜台鎭。前縣監成彦檝。時縣監李思祚。捧現告以入。而前監司李秉鼎。方在罪謫中。故不得循例捧現告之意。敢啓。答曰。自何時作弊委折。添問目捧招後。更當下敎矣。
정조 5년
傳于金宇鎭曰。拿來都事奪符。宣傳官使之卽刻下送。
정조 5년
金宇鎭啓曰。卽者禁府都事來言。時囚罪人金悌行。卽爲嚴問捧草供登對以聞事。命下。而同義禁李聖圭任希敎蔡弘履。俱方差祭。無故堂上。只有判義禁具善復。堂上不備。不得擧行云。何以爲之。敢稟。答曰。差祭堂上許遞。今日政差出。
정조 5년
傳于金宇鎭曰。同副承旨。從重推考。
정조 5년
金宇鎭啓曰。臣與同副承旨趙鼎鎭伴直矣。纔已遞職。伴直無人。右副承旨鄭志儉。卽爲牌招。何如。傳曰。左承旨以下。牌招推移入直。
정조 5년
傳于金宇鎭曰。有闕代。今日政差出。
정조 5년
有政。吏批。判書李衍祥進。參判金夏材實錄廳進。參議金敬養進。以李萬恢鄭尙淳洪秀輔爲同義禁。李崇祜爲洪忠監司。李胤馥爲泰安郡守。知義禁鄭尙淳林仁浩爲典簿。洪秀輔爲右尹。姜聖鳳爲思陵令。具愼玉爲健元陵令。李遠培爲臨陂縣監。
정조 5년
兵批。判書洪樂性病。參判蔡弘履差祭。參議李致中病。參知吳大益入直進。以李漢昌爲禁軍別將。副護軍金永綬。副司直朴師訥。副司果柳鎭茂。副司勇南播秀鄭昌謩柳橚。
정조 5년
鄭志儉啓曰。今日政新除授禁府堂上。竝待下批牌招。使之卽爲開坐。何如。答曰。允。先開座後謝恩。
정조 5년
傳于趙時偉曰。洪忠監司。同爲入侍。
정조 5년
備忘記。洪忠監司李崇祜下直。長弓一張。長箭一部。片箭一部。筒兒一箇。賜給。
정조 5년
傳于金宇鎭曰。統制使下直後入侍。
정조 5년
備忘記。統制使具明謙下直。長弓一張。長箭一部。片箭一部。筒兒一箇。賜給。
정조 5년
全羅監司狀啓。進上秀魚卵及烏賊魚。節侯尙早。未及産出。限內不得封進。惶恐待罪事。傳于趙時偉曰。勿待罪事。回諭。
정조 5년
徐有防。以奎章閣言啓曰。本閣考功提學直提學。只有一人之時。不宜磨勘。如此之時。草記頉稟。備二員然後開座。考功啓目。後次考功日。一體修正入啓事。命下矣。今日是考功日次。而提學金鍾秀在外。提學兪彦鎬。直提學沈念祖俱有實病。不得擧行。原啓日待後日次。同爲磨勘入啓之意。敢啓。答曰。知道。
정조 5년
趙時偉。以奎章閣言啓曰。以政院牌牌招草記批旨。更思合行之例。稟處可也事。命下矣。牌招之或朱或牙。無一定之例者。事面苟艱。格例斑駁。而第念閣臣俱無行公之員。則自本閣請牌書牌。將無擧行之人。在前如此之時。或有自內書下之。而此則非自下敢請者。反覆參量。終無變通之道。依前草記擧行。何如。傳曰。允。此後政院請牌之時。啓辭允下。則政院更以請出牙牌。請司謁口傳啓辭。自內當書所召閣臣姓名以下。則承旨廳坐祗受。招閣吏出傳閣臣。承牌御押。事體尊重。請出時。以函授司謁。使之盛來。而還入時。亦爲盛函以入定式。而載之閣中事例。院中故事。
정조 5년
金宇鎭。以摠裁官言啓曰。本廳校讐堂上李衍祥金魯鎭減下代。行副直徐有寧。工曹參判尹蓍東差下。副司果黃昇源洪明浩。校讐郞廳差下。使之察任。校正郞廳朴天衡。史役時急。所帶館職。依例許遞。以爲專意察任。何如。傳曰。允。
정조 5년
吏曹口傳政事。兼同知實錄事徐有寧尹蓍東。兼實錄編修官黃昇源洪明浩。
정조 5년
金宇鎭。以兵曹言啓曰。來四月初二日。宗廟擧動時。以何營軍兵隨駕。何營軍兵留陳。而禁軍馬步軍幾番幾哨磨鍊乎。敢稟。傳曰。訓局步軍。外營各處。只留五名。與出番軍。合作五哨。馬軍亦與入直軍。合作一哨。禁軍與入直番。二番隨駕。餘皆勿爲留營。禁御留陳。今番則安徐。
정조 5년
又以兵曹言啓曰。來四月初二日。宗廟動駕時。本曹補把京畿驛馬十五匹。依例入把之意。分付本道。何如。傳曰。允。
정조 5년
又以兵曹言啓曰。來四月初二日宗廟擧動時。禁軍別將。當爲隨駕。而別將徐有大時在統營任所。未及上來。今姑改差。卽爲差出。以爲領軍隨駕之地。何如。傳曰。允。近來禁軍別將都監中軍望。苟艱特甚。移來移去。殆若非此莫可。寧有如許國體未下直統帥。令政院使之當日辭朝。趲程赴任。舊統帥亦令不多日上來。如或過限。自本曹論罪。
정조 5년
辛丑三月三十日。記事官姜彙鈺。冬至正使副司直徐有慶。副使副司直申大升狀啓。臣等一行。前月十五日自北京離發之由。已爲馳啓爲白有在果。本月十四日到柵門。以車卜之未及齊到。累日留滯。本月二十六日。始得出柵。二十七日酉時量。還渡江出來。而書狀官臣林濟遠。率任譯等。仍留柵外。搜檢柵貨。追後渡江計料爲白乎旀。譯官徐慶運李邦昱。身病俱爲危重。萬無前進之勢。故不得已使之落後是白遣。慶尙道昌樂驛奴辰光。全羅道景陽驛奴宗宅。江原道保安驛奴汗福等所持馬匹。竝中路病斃是白乎旀。留館時聞見。依例別單上送。以備睿覽。緣由竝以馳啓爲白臥乎事。
정조 5년
別單。臣等留館時。聞皇帝凡係我國事。曲加軫念。故自下擧行之節。亦不敢放忽是白如乎。在前歲幣方物呈納時。禮部別無參涉之事是白加尼。今番段。衙門提督德克進布。以協理禮部郞中。方物呈納時。隨入內務府近處。照管始終。俾無雜亂之弊是白遣。太學士德保。以協理禮部尙書。亦於使行接應之節。克加愼審。每日私遣筆帖式二人。館中擧行等事。無不檢察。至於日供饌物進排之際。這這申飭。毋或疎忽。此是前所未有之事是白乎旀。臣等回還之期。應留日子外。拖至七八日者。蓋緣彼中連有事故。該部擧行。自致稽滯是白在果。皇帝正月十二日。幸圓明園。以上元節。懸燈埋火。且設倡戲。數日玩賞是白遣。十八日。轉往海店。晝則閱市。夜則觀燈。留連十餘日。所謂海店。在於皇城北二十里之地。廛肆之盛。甲於都市。而廛傍亦有行宮。自是皇帝遊覽之所是如爲白乎旀。本月三十日。始爲還宮。二月初一日。親行社稷祭是白遣。自初二日。親選宮女是白乎矣。八旗旗下人女子。每日分排每旗。至初九日畢選。此係三年一次應行之事云是白乎旀。班禪段。身故之後。斂以金塔。置之都城西北間德勝門外釋王寺。初定以本月二十六日。舁送居庸關外蒙古地是白加尼。以五臺幸行日子在於其前之故。更以十二日進定。鼓吹儀仗。備以王禮。使皇六子質郡王永瑢。尙書永貴。護送五日程。至西安部而還來云是白乎旀。皇帝則十一日。親往德勝門外。哭以送之是白遣。因往圓明園是白如可。以本月二十二日。自其處直發五臺之行是白如乎。五臺山在代州地。而距京爲六百里。得見路程記。則以九日程磨鍊。而回還日子。在於三月二十三日。通計往來爲三十二日是白乎旀。探其幸行由。則蓋爲祈佛邀福之事。而班禪生時。約與階往。故雖其身死之後。必踐其言是如是白遣。諴親王質郡王及大臣英廉。尙書永貴等。使之留都是白乎旀。年事段。以上年夏秋水潦。間多酷被災害處。關內市直。一斗米多至五六兩錢是白乎矣。參以道路所見。則別無顚連流離之患是白遣。賑政段。自冬初設施。開春後。特諭被災各處。元賑外。加賑一兩月是白乎旀。此外別無事端是白遣。近聞內閣。始刊勦捕臨淸逆非紀略一冊是白乎旀。此是甲午年間討平土賊王倫事也。本事雖屬旣往。冊子係是新刊。且其靖亂顚末。用兵節制。不無可觀。而任譯輩得一本。未及粧䌙者是白乎等以。臣等行中齎去是白齊。
정조 5년
辛丑三月三十日未時。上御誠正閣。軍士房承旨實錄廳郞廳同爲入侍時。右承旨趙時偉。假注書趙興鎭。記事官徐龍輔鄭東浚。實錄郞廳朴天衡尹尙東柳誼。以次進伏訖。上曰。校正之役。幾許爲之耶。天衡等曰。今方連爲校正矣。上曰。昨日印役。比前日有減。何故也。天衡等曰。逐日所印篇數多寡。每有不適之患。而印役之法。纂修郞廳。卽日謄書。然後始可印出。而近日當初纂修之本。盡爲棄之。更爲改纂修。故書役自爾遲滯矣。命書傳敎曰。校讐堂上李衍祥。本任劇務鞅掌。金魯鎭使之兼管。而不兼管兩重臣。校讐之役。俱不免妨工。竝減下。無實職卿宰中。更卽啓下。仍令當日仕進。又命書傳敎曰。今番纂修之役。卽無於古之例。以初纂修之殆不成樣。不得不更令斤正。而卽聞都廳之言。印役之遷就。專由纂修郞之未及謄書云。大抵改纂修之命。就元纂修本中點改之謂也。今若一依初纂修。盡棄元本。竝欲改謄別本。寧有如許事例。事工遲滯。姑捨是。名實亦不相副。此後元纂修本。因其本或抹或添。切勿更謄他本。爲便校正堂上之看閱。創此別謄之謬例。極可未安。摠裁官何不申飭乎。太取便太慢忽之堂上。不可無警。改纂修以後。校正堂上。一竝從重推考。近日史役之促飭。非不知窘速。而曰任其優游。許其細證。昔非不足矣。此而無效。則烏可不董勵乎。亦令以此知悉。改纂修郞廳則酌量仍置。餘竝移付謄錄。使之合力書出。又命書傳敎曰。本閣考功。無異貶坐。則提學直提學中。只有一人之時。草記頉稟。備二員然後次考功日。與未磨勘考功。一體修正入啓事。定式。又命書傳敎曰。因統帥筵達。纔令出擧條。明日稟處。而因此思之。諸道以訓將疏。有各陳便否之狀。而來到經歲。訖不覆啓。豈或道各有異同。難於折衷之故。不卽執一獻替乎。成命之下。因仍抛置。殊乖當初詢問求助之意。以此意。令廟堂知悉可否。從違之間。從速稟處。書訖。命退。諸臣以次退出。
정조 5년
辛丑三月三十日申時。上御誠正閣。左副承旨統制使入侍時。左副承旨金宇鎭。同副承旨趙鼎鎭。假注書趙興鎭。記事官文采五徐龍輔。洪忠監司李崇祜。統制使具明謙。以次進伏訖。上謂崇祜曰。卿自在春坊。已知簡約矣。近來湖中。殆同弊道。而以今番事見之。可知其人心之凶獰。下往後必以剛明爲主。査事亦須各別詳覈。可也。崇祜曰。臣以百不肖似之人。猥荷聖上陶甄之恩。致位至此。已極於私分。而千萬夢想之外。又伏承藩任之命。惶懍之極。不知所達矣。命先退。上謂明謙曰。卿自北關上來。或有可達之事。陳達。好矣。明謙曰。臣有區區所懷。故將欲仰達矣。上曰。然則陳白後出擧條。可也。明謙曰。臣待罪北兵營時。因啓下關。馬軍本末。已爲詳陳於啓本。而蓋親騎衛與馬兵。俱是馬軍親騎衛。則有拔身階梯。故人勇馬健。人皆願入。至於馬兵。則元無拔擢之道。戰馬器械。亦爲自備。故軍兵中最是苦役也。行營與本營親騎衛各爲五百名。而數甚不多。減此爲兵之數。增彼親騎衛之額。北道邊將。不願窠中作爲遷轉之窠。定式差送。則事甚便★。下詢大臣處之。何如。上曰。出擧條。與★★★日次對時稟處。可也。明謙又曰。★江一節。已入於覆啓蒙允。而宜土雜木。次次種植。則十年之內。似當着根成林。故臣在營時。已爲申飭排布。而自今以往。觀其種。樹★慢入於考績之科。則庶可有實效之道矣。上曰。出擧條。自備局分付北兵使處。使之各別董飭。期有實效。不恃此處。諸凡臨海之地。大勢衝激。則築柵築障。耗費雖至鉅萬。畢竟被害。又爲水所嚙。竝與前功而削之。水邊植木。其利甚慱。以是植木之議。自古已然。況聞本道六鎭諸邑。山皆童濯。爲害多端。不止此水浸一事云爾。則尤合着意處於擧此意措辭關飭。可也。出擧條命退。諸臣以次退出。
정조 5년
行都承旨李𡊠藥院直。左承旨徐有防坐直。右承旨趙時偉坐直。左副承旨金宇鎭坐。右副承旨鄭志儉坐。同副承旨趙鼎鎭坐。注書二員未差。假注書李集斗藥院直趙興鎭仕直。事變假注書權坰仕。
정조 5년
上在昌德宮。行常參。停經筵。
정조 5년
徐有防啓曰。明日。大駕詣宗廟入齋室後。王大妃殿惠慶宮問安。何承旨進去乎。敢稟。傳曰。左副承旨進去。
정조 5년
傳于趙時偉曰。禮房承旨馳詣宗廟景慕宮。奉審摘奸以來。
정조 5년
傳于趙鼎鎭曰。奉審承旨入侍。
정조 5년
傳于李𡊠曰。該道當該監司。一竝爲先從重推考。守令不必竝論。今姑勿論。工判若此。則不可爲嫌。此單子付標勿施。
정조 5년
以訓鍊都監隨駕軍兵單子。傳于趙時偉曰。外營入直數甚少。弘化金虎集賢入直軍中。各留十名。竝爲出用陣上。合作五哨之數。標下軍巡牢外。不緊名色。量宜減數。出用單子。更爲修正以入。
정조 5년
以京畿監司李鎭衡。楊州牧使金頤柱罷黜狀啓。傳于趙鼎鎭曰。豈以向日飭敎。爲辭遞之端乎。然則焉敢乃爾。此亦紀網所在。此狀啓勿施。當日內。使之還官。
정조 5년
趙時偉。以實錄廳郞廳。以摠裁官意啓曰。本廳校讐堂上徐有寧尹耆東。差下後尙未肅拜。一時停役。誠爲可悶。以校正堂上。依前姑爲代察。而校讐堂上徐有寧尹蓍東。令政院卽爲牌招。以爲察任。何如。傳曰。允。
정조 5년
以實錄堂上尹蓍東牌不進。推考傳旨。傳于徐有防曰。無異往役。且無情勢。違牌何意。傳旨勿施。更爲牌招。申飭行公。
정조 5년
金宇鎭。以義禁府言啓曰。時囚罪人全好性拿囚草記批旨內。考律勘處後。草記事。命下矣。全好性段。刑曹啓目內。使其婢夫。佩其奴名號牌。貪於賣酒。以致冒禁入闕之擧者。後弊所關。不可無懲。令該府處之罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。全好性杖八十收贖。奪告身三等。放送。何如。傳曰。允。
정조 5년
趙時偉。以兵曹言啓曰。去春等能麽兒考講時。義禁府都事元宅鎭。繕工監主簿白東運。典設司別提李尙淵。軍器寺判官李在崙。武臣兼宣傳官沈錫李民秀李國培金燦等。二次不通。典設司別提朴文絅。武臣兼宣傳官金禹鼎尹守默金命珣金鼎瑞。守門將河明世等。一次不通。依定式。竝從重推考。何如。傳曰。允。
정조 5년
又以兵曹言啓曰。忠翊衛將黃命耇。落馬重傷。運動不能。時月之內。差復無期。呈狀乞遞。今姑改差。何如。傳曰。允。
정조 5년
鄭志儉。以義禁府言啓曰。明日擧動時。各差備都事。當爲備員。洪忠前監司洪秉纘拿來都事兪駿柱。令該曹口傳相換。以爲分排之地。何如。傳曰。允。
정조 5년
吏曹口傳政事。禁府都事兪駿柱。掌樂主簿李鎭斗。相換。
정조 5년
趙時偉。以義禁府言啓曰。因刑曹啓辭。內官全好性。令該府處之事。允下矣。全好性今方待命。旣爲拿囚之意。敢啓。傳曰。考律勘處後。草記。
정조 5년
又以義禁府言啓曰。德川前郡守朴光翰拿問處之事。傳旨啓下矣。朴光翰時在慶尙道仁同地云。依例發遣府羅將。拿來。何如。傳曰。允。
정조 5년
掌令兪岳柱疏曰。伏以臣於向日。猥叨是職。適當皇壇展禮之時。不善周旋。竟違參班。自速置對。只增隕越。聖度天大。曲加寬貸。至今追惟。悚蹙無地。曾未幾何。收敍如舊。恩除復降。臣於是。宜卽竭蹶趨謝。而第臣適有拘忌之端。雖在時日稍久之後。有不敢晏然入肅於淸嚴之地。臣罪至此。尤無所逃。玆敢短章自列。仰于崇嚴。伏乞聖明。俯賜鑑察。亟降威罰。以肅朝綱。以安私分焉。臣方乞免。不宜贅他。而區區愚見。終不敢自隱。略此附陳之。糶糴法意。本自嚴重。軍餉事體。與他自別。而至於錢還之防禁。前後飭敎。何等嚴截。則凡在典守之臣。固當惕意奉法。以體我聖上爲民之德意。而伏聞洪忠道公山雙樹山城。軍餉之秋糴也。每石以三兩錢。代捧於民間。及其春糶。則輒以一石價一兩六錢。分給於每戶。至有一邑所受之民。狀訴於巡營。終爲該吏之用情阻搪。怨聲載路。聽聞驚駭。噫。還穀犯科。重被邦憲者。項背相望。而猶且不知懲畏。恣行貪饕。若是狼藉。苟令此輩。眼有國綱。焉敢乃爾。臣謂當該中軍金弘濟。拿問定罪。不能檢察之道臣。爲先重推。可也。近來法禁解弛。竊發肆行。雖以城內言之。卿宰之家。閭巷之間。穿窬之患。殆乎無日無之。甚至於市廛屢千物貨。亦被見失云。如此而不能緝捕禁止。則名曰捕廳。而將焉用哉。雖在凶歲歉年。輦轂之下。城闉之內。未有賊徒之若是橫行。則況乎近歲屢登。民情稍安。窮鄕僻村。罕聞盜賊。而獨此京城內外。偸竊狼藉。眞所謂不可使聞於隣國者也。向來殿庭樂器之見失。關係。何如。而外有譏捕之名。終無斯得之實。已過屢朔。一味泄泄。國體所在。尤豈不萬萬寒心者乎。論以紀律。決不可置而不論。臣謂左右捕將。亟施譴罷之典。斷不可已也。答曰。省疏具悉。雙樹城餉事錢還。已甚無狀。況秋糴之斂。三倍春糶之數云爾。則此不法中。尤無良者。誠有是也。唉彼小民。何以支保。現發之後。不可尋常處之。而風聞有難必信。該中軍爲先拿問。嚴覆得情。道臣待本事究竟勘斷矣。第二件事。曾因相臣筵白。略聞穿窬之患。而猶不知如是之孔棘。設置捕廳。又有丁寧飭敎。而使盜賊公行。該廳事萬萬痛駭。大將之譴罷。適副其厭避之心。方以別樣申飭。爾其勿辭。從速察職。
정조 5년
大駕。詣宗廟入齋室後。奎章閣政院玉堂藥房口傳問安。答曰。知道。
정조 5년
傳于金宇鎭曰。左副承旨入侍。
정조 5년
備忘記。全羅監司朴祐源下直。長弓一張。長箭一部。賜給。
정조 5년
傳于金宇鎭曰。全羅監司留待。
정조 5년
趙鼎鎭。以義禁府言啓曰。因平安監司金華鎭啓本。刑曹粘目內。孟山前前縣監鄭弼臣。碧潼時郡守申遇文。楚山前前府使申思運等。令本府。拿問處之事。允下矣。鄭弼臣時在全羅道咸平地。申思運時在洪忠道鎭川地。發遣府書吏拿來。申遇文時在任所云。依例發遣府書吏。交代後拿來。何如。傳曰。允。原在鄕人。待待命拿囚。
정조 5년
行都承旨李𡊠坐。左承旨徐有防坐。右承旨趙時偉坐。左副承旨金宇鎭坐。右副承旨鄭志儉坐直。同副承旨趙鼎鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
趙鼎鎭啓曰。候旨祗受。固不當一時遲緩。而今此全羅右水使金廷遇。二月下諭。祗受狀啓。乃於三月二十三日。始爲封進。其在事體。誠極駭然。原狀啓纔已捧入。而不可無警責。該水使從重推考。何如。傳曰。允。
정조 5년
趙時偉啓曰。事變假注書權坰。身病猝重。勢難察任。今姑改差。何如。傳曰。允。
정조 5년
事變假注書望權坰改差。代以姜彙鈺落點。
정조 5년
行都承旨李𡊠坐藥院直。左承旨徐有防坐直。右承旨趙時偉坐。左副承旨金宇鎭坐。右副承旨鄭志儉坐。同副承旨趙鼎鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
趙鼎鎭啓曰。實錄廳持去甲辰丁未戊申己酉庚戌年日記合九十八卷。先爲輸來之意。敢啓。傳曰。知道。
정조 5년
又啓曰。戊午年日記十七卷。己未年日記二十二卷。合三十九卷。輸送于實錄廳之意。敢啓。傳曰。知道。
정조 5년
徐有防啓曰。今日。寶錄廳進不進單子中。郞廳尹尙東。懸病不進。依定式。禁推傳旨捧入之意。敢啓。傳曰。知道。
정조 5년
趙鼎鎭。以兵曹言啓曰。五衛將具琡。身帶軍職。勢難兩處供職。呈狀乞遞。今姑改差。何如。傳曰。允。
정조 5년
趙時偉。以御營廳言啓曰。今正月十二日輪對官久任郞廳入侍時。因本廳軍色從事官朴天衡所懷。本廳各樣時在。一從庫中見在之數。修整磨勘。各項虛錄則別作文簿。以爲考據徵捧。而各處未收之所捧及一歲用下之餘剩。逐年添錄於時遺在。凡係假記貸下名目。一體嚴防。無敢懸錄。而木布改色一款。爲弊尤大。亦爲痛禁。以爲一分蘇弊之道事。上曰。所奏甚好。令大將相議。更加商確。成節目稟處。可也事。命下矣。本廳各樣時在中。貸下逋欠之類。一一抄出別錄。而時遺在則以庫中實所在勘簿。每年用下之餘剩及各處未收之所捧。逐歲添補於時遺在。而應行節目列錄以入之意。敢啓。傳曰。知道。
정조 5년
辛丑四月初四日卯時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。昨日大臣所奏。嶺營債弊事擧條。見之乎。有防曰。未及見之矣。上曰。嶺營債事。誠難處矣。以其債事。百姓難支之狀。朝家旣已洞知無餘。而若以蕩債之爲難。不得許施。則民必稱冤。而亦非朝家恤民隱之道。如欲一竝蕩滌。則本營亦無以成樣云。此豈非大可難處乎。有防曰。誠如聖敎矣。當初放債之爲弊。旣登於繡啓。至有道伯狀聞之境。今若仍而不罷。則在朝家從民願之政。亦甚如何。而大抵嶺營營況支過。專由於放債殖利。以爲公私用云。如或蕩債。則實有難保之慮云矣。臣意則伊時放債。初非句管於廟堂。而旣是監司自下料理之事。則到今雖有弊端。而惟在監司從長區處之如何而已矣。上曰。果如承宣之言。而旣已狀聞。今若以區處之爲難知而不論。其可成說乎。以彼以此。誠難處矣。命退。承史以次退出。
정조 5년
辛丑四月初四日酉時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。金載瓉所撰講義。雖未畢工。先爲出草者持入。賤臣承命出持入。上親覽後敎曰。凡例多有錯誤處。此則更爲釐正構出之意。分付。仍命有防讀之。有防讀奏。上曰。金載瓉記注之才。可謂罕有。其時終日講論。上下問難。彼此酬酢。殆至屢千萬言。而能一一詳記。雖有簡通之受來。而編次綴文之際。無一言遺漏處。亦無爽失之言。誠奇才矣。有防曰。金載瓉之文。利於行文。故此等記注之事。尤善爲之矣。命退。承史以次退出。
정조 5년
行都承旨李𡊠坐。左承旨徐有防坐。右承旨趙時偉坐直。左副承旨金宇鎭坐直。右副承旨鄭志儉坐。同副承旨趙鼎鎭坐。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
徐有防啓曰。明日國忌齋戒。視事。頉稟。傳曰知道。
정조 5년
傳于趙時偉曰。晝講入侍。大臣備局堂上引見。
정조 5년
傳于趙鼎鎭曰。右副承旨入侍。
정조 5년
徐有防。以奎章閣言啓曰。提調兪彦鎬。時無職名。令該曹口傳付軍職。何如。傳曰。允。
정조 5년
有政。吏批。判書李衍祥進。參判金夏材實錄廳進。參議李敬養進。左承旨徐有防進。以李性源爲刑曹判書。鄭昌聖爲知義禁。愼師稷爲徽陵別檢。李禹鉉爲朔州府使。申大偀爲碧潼郡守。閔孝克爲省峴察訪。校書博士金興弼單付。
정조 5년
兵批。判書洪樂性進。參判蔡弘履病。參議李致中病。參知吳大益入直進。左副承旨金宇鎭進。以吳載光爲兼司僕將。李匡運爲五衛將。趙雲慶爲忠翊將。李敬一爲文兼。鄭潤弼爲大興中軍。金禹鼎爲花梁僉使。池又璧爲包伊萬戶。李弘秀爲長木浦別將。僉知張成漢單付。副司直兪彦鎬李在學。
정조 5년
趙鼎鎭啓曰。朔州府使望筒首望李禹鉉。非時任宣傳官。而誤書以入。原望筒今方改付標付以入。而當該銓官。難免不察之失。推考警責。何如。傳曰。允。
정조 5년
趙時偉。以司僕寺內乘。以一二提調意啓曰。兼內乘李禹鉉。今日政。移拜外任矣。其代。令該曹口傳差出。以爲推移入直之地。何如。傳曰。允。
정조 5년
傳于徐有防曰。新除授刑曹判書。牌招察任。
정조 5년
趙時偉。以備邊司言啓曰。本司武郞廳李觀賢。奔走勤仕。又滿十五朔。依例陞敍。或守令除授事。捧承傳施行。何如。傳曰。允。
정조 5년
鄭志儉。以刑曹言啓曰。前別監安道煥。嚴刑定配次出付事。命下矣。依下敎。罪人安道煥爲先嚴囚之意。敢啓。傳曰。知道。
정조 5년
又以義禁府言啓曰。洪忠前監司洪秉纘拿囚之意。敢啓。傳曰。待明朝。捧供以聞。
정조 5년
辛丑四月初五日申時。上御誠正閣。左副承旨入侍時。左副承旨金宇鎭。假注書趙興鎭。記事官文采五徐龍輔。次次進訖。上曰。右承旨入侍。出榻敎賤臣承命出。輿趙時偉進伏。命宇鎭書傳敎曰。無端違牌。殊莫曉也。至於向來事。不過官師相規。豈可以是爲引。且今本曹有擧行事。刑曹判書李性源。從重推考。更爲牌招來待。上曰。政院故事謄出之役。果皆了訖耶。時偉曰。各房故事。今則已爲謄出。而此後則無論緊歇閑慢。可爲日後相考之事。則一倂載錄計矣。上曰。然則此後前例中。或可考者。似可暸然矣。宇鎭曰。然矣。時偉曰。今日三司所懷後。取見金吾罪案。洪國榮歸還田里之傳敎。已捧承傳。昭在案中。蓋歸還之律。與放黜放歸。小無異同。則爵秩有無。初非可論。而今此所懷。有若官秩自如。今始欲追削者然。雖緣懲討義急。未及詳審。若其擬律之意。與罪案相左。其爲不察則大矣。今日入侍三司。竝推考。何如。上曰。依爲之。時偉曰。事變日記。乃是詳錄邊情狀啓。以備日後考據者。而近來事變日記。全不成樣。較之十許年前日記。詳略逈異。臣常慨然。近閱院中故事。亦有以事變日記之疎漏。至請重勘。其所重記注之意。自古而然。臣意則從今以後。凡係邊情等狀啓。隨有盡錄。俾勿如前疎忽之弊。而如是申飭之後。若有一狀一啓之見漏於記注而現發者。則當該注書從重論罪之意。出擧條嚴飭。何如。上曰。依爲之。朝倭去來。唐船出沒。烟臺候望等。種種似此邊報。俱係不輕。而至於赴燕使臣書狀及首譯狀啓別單。尤屬關係。許多狀啓。到今雖難一一推書。至於使行狀啓別單。自丙申以後。一竝收聚。待判付添書之役畢工。鱗次添付。可也。出擧條仍命宇鎭書傳敎曰。因言端思之。海西之荒唐船出沒。關西之大國人去來。皆屬邊情。而近年以來。海閫則登聞絶罕。平閫則疎漏莫甚。蓋由忸安之致。自備局申飭。今後使之從所見狀聞。命退。承史以次退出。
정조 5년
行都承旨李𡊠坐。左承旨徐有防坐直。右承旨趙時偉坐。左副承旨金宇鎭坐。右副承旨鄭志儉坐直。同副承旨趙鼎鎭坐。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
徐有防啓曰。卽者。副校理柳孟養。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 5년
徐有防啓曰。初九日永祐園親祭祭文。當爲製進。藝文提學金熤。待明朝牌招。何如。傳曰。允。
정조 5년
徐有防。以弘文館言啓曰。本館上番副校理柳孟養。謂有情勢。陳疏徑出。原疏自政院。纔已退却矣。上番將未免闕直。事甚未安。校理李時秀李鼎運。副校理李謙彬柳孟養。竝卽牌招。以爲推移入直之地。何如。傳曰。允。
정조 5년
鄭志儉啓曰。卽者。義禁府都事來言。時囚罪人洪秉纘。待明朝捧供以聞事。命下。而判義禁具善復。同義禁李萬恢洪秀輔。俱有情勢。同義禁鄭昌聖未肅拜。不得開坐云。特敎開坐之下。謂有情勢。不卽擧行。揆以事體。殊涉未安。判義禁具善復。同義禁李萬恢洪秀輔。竝卽牌招。同義禁鄭昌聖。一體牌招。以爲趁卽開坐之地。何如。傳曰。允。
정조 5년
又啓曰。判義禁具善復。同義禁李萬恢洪秀輔鄭昌聖牌不進推考傳旨。今方捧入。而特敎開坐之下。如是違牌。不卽擧行。事甚未安。竝更卽牌招。何如。傳曰。許遞。前望單子入之。
정조 5년
判義禁同義禁前望單子入之。判義禁韓光會。同義禁魚錫定蔡弘履尹坊。落點。
정조 5년
金宇鎭啓曰。新除授金吾堂上。竝卽牌招。以爲開坐之地。何如。傳曰。允。
정조 5년
傳于徐有防曰。右副承旨牌招坐直。
정조 5년
徐有防。以實錄廳郞廳。以摠裁官意啓曰。本廳史役方張。書寫苟簡。前都事魚錫光。典籍李厚圭。承文院博士任長源。前典籍權裕。權知承文院副正字李顯道。謄錄郞廳差下。使之察任。謄錄郞廳柳儞。身病猝重。今姑減下。何如。傳曰。允。
정조 5년
吏曹口傳政事。實錄記事官單魚錫光李厚圭任長源權裕李顯道。
정조 5년
趙鼎鎭。以兵曹言啓曰。今四月初九日。永祐園展拜時。以何營軍兵隨駕。何營軍兵留陣。而禁軍及馬步軍幾番幾哨磨鍊乎。敢稟。傳曰。訓局步軍六哨。馬軍四哨。御營廳步軍三哨。騎士三番。禁軍五番隨駕。禁衛營留陣。當日還宮。而亦是咫尺之地。禁御內外入直軍兵。勿以都監軍替把。餘軍勿爲留營。
정조 5년
又以兵曹言啓曰。今四月初九日。永祐園擧動時。各殿問安及承史所騎馬及內吹各差備應把之數。無以推移依近例。京畿驛馬限四十匹補把之意。分付本道。何如。傳曰。與陵行有異。內吹及不得不立把之數外。一竝除之。承史馬。置之。
정조 5년
趙時偉。以兵曹言啓曰。在前永祐園展拜時。斥候伏兵。例自訓局軍兵定送。而昨年則因傳敎置之矣。今番則何以爲之。敢稟。傳曰。依此爲之。
정조 5년
鄭志儉。以禁府言啓曰。洪忠監營中軍金弘濟。爲先拿問。嚴覈得情事。傳旨啓下矣。金弘濟時在任所云。依例發遣府書吏拿來。何如。傳曰。允。
정조 5년
又以義禁府言啓曰。實錄廳郞廳尹尙東拿囚之意。敢啓。傳曰。分揀放送。
정조 5년
又以刑曹言啓曰。罪人安道煥。全羅道靈岩郡楸子島定配所。卽爲押送之意。敢啓。傳曰。允。依俄者筵敎。新監司處。自卿曹別關。無得受由。如是下敎之後。若與筵敎有異。地方官論罪事。一體分付。
정조 5년
大司憲金履素。司諫沈命德啓曰。臣等昏憒愚迷。豈有一分近似於耳目之仕。而怵畏義分。冒沒承膺。未能出一言論一事。辜負職責。居常愧懼。得聞歸還田里罪人洪國榮之物故。共憤邦刑之未施於生前。或慮官秩之自如於死後。急於懲討。未及考金吾之案。而姑先以追削爲請矣。昨於承宣請推之後。始覺臣等擬律之失。歸還之律。初與放逐而無異。已奪之職。今無死後之可論。而身居執法之地。莫察罪人之案。而矇然合辭。至請追削。致有喉院請推之擧。臣等迷錯不審之罪。無所逃矣。臣等何可一刻晏然於臺次乎。請命遞斥臣等之職。答曰。勿辭。亦勿退待。
정조 5년
辛丑四月初六日申時。上御誠正閣。坐直承旨入侍時。左承旨徐有防。假注書趙興鎭。記事官徐龍輔鄭東浚。以次進伏。上曰。尹坊。何故違牌耶。有防曰。尹坊方帶諫長。而諫長例不得兼金吾。且以親病。陳疏未承批。故不得行公云矣。上曰。尹坊之臺職行公。亦已久矣。以大司諫尹坊親病上疏。傳曰。纔兼金吾。且拘格例。大司諫尹坊。本職許遞。旣非供劇之職。此上疏還給。使之救護察任。上曰。刑判。退去乎。有防曰。已分付矣。上曰。旱風終日。甚可悶矣。初春之雨。太涉頻數。故每有農節旱暵之慮矣。今日之風如此。豈不悶哉。有防曰。春夏之交。例多如此時。不必深慮。而今日之風。終日不息。誠甚悶矣。上曰。一雨一暘。每切憧憧。而今日則自朝至午。少不止息。此風之餘。如卽雨下。則固好矣。不然則豈不悶乎。有防曰。今日日氣。甚爲薰暖。頗有雨意。而此時與晩夏有異。凡穀姑未立苗。雖或不雨。恐亦無妨矣。上曰。一提學所述故事。卽定式後初呈者。語多切實。甚可貴矣。命有防讀訖。上曰。二提學下鄕後。似必閑適無事。本閣故事。亦當如此例書送矣。有防曰。似然矣。上曰。右副承旨入來乎。有防曰。俄已出牌。姑未及入來矣。命退。承史以次退出。
정조 5년
行都承旨李𡊠藥院直。左承旨徐有防坐。右承旨趙時偉坐。左副承旨金宇鎭坐直。右副承旨鄭志儉坐。同副承旨趙鼎鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
傳于徐有防曰。京畿監司留待。
정조 5년
以副校理柳孟養牌不進罷職傳旨。傳于徐有防曰。只推。更爲牌招。
정조 5년
傳于徐有防曰。京畿監司入侍。
정조 5년
兵曹口傳政事。副司果魚錫光權裕。
정조 5년
趙時偉。以兵曹言啓曰。今四月初九日。永祐園擧動時。同義禁尹坊。以別雲劍隨駕。而時無職名。口傳付軍職。何如。傳曰。允。
정조 5년
傳于趙鼎鎭曰。動駕在近。堂上宣傳官望。更爲擬入。
정조 5년
兵曹口傳政事。宣傳官邊慶遇。副司直尹坊。
정조 5년
校理李時秀疏曰。伏以臣。於日昨常參。以嶺營債錢事。伏奉下詢。略有仰對。而倉卒前席。敷奏未詳。退而思之。此事存罷。上關國體。下係民隱。決不容苟且彌縫。使朝家德意。有始而無終也。且臣是前日陳弊之人。苟有愚見。義難默息。輒敢忘其僭猥。復此陳列焉。嶺營債錢之大爲民弊。在所當罷。不但臣一人之見也。前後道臣。廟堂諸臣。亦旣稔知。而迄于今未罷者。直是因循牽掣而已。夫國家之設營邑。本爲民耳。苟害於民。何事不可罷哉。營邑之臣。猶當以民爲重。不遑他顧。況在朝家。尤何可以外藩需用。而不念斯民涸轍之困哉。惟我聖上。特推如傷之仁。永除積痼之弊。成命一降。德音遠布。環達城幾萬窮民。必將鼓舞感泣。咸戴我聖上軫恤懷保之澤。而曾未半載。或復中改。則民情之抑鬱落莫。姑舍之。堂堂聖朝畫一之令。得無幾於屑越之歸乎。至若半停半徵。終涉苟簡。仁政之際。民弊。如農夫之祛稂莠。害於苗者。寸草不留。旣曰蕩債。則何債而可停。何債而可徵乎。或停或徵之際。可保無取舍操縱之弊乎。今之半徵者。徵之不已。則安知又不如前日之全徵者乎。且分債殖利。本有禁條。而京外各處之私自斂散者。朝家容或置而不問。蓋因弊端之不至此甚也。以如此之痼弊。有旣罷之朝令。而旋卽置之。則便是自朝家許放債也。此路一開。非獨嶺營。臣恐耗財病民之患。不可勝禁也。此臣所以旣陳於書啓。又申於筵奏。必欲一切罷之者也。今之論此事。有三說焉。其一曰。民役不可復出。民供官役。常職也。通例也。當初防役。不過姑息之小惠。到今出役。元非科外之橫斂。昔者免而今不免。勢或有紛紜不便之嘆。而較之徵債。則弊之深淺。怨之大小。不可同日而論矣。且言其錢數。則出役不滿萬數。徵債殆近六萬。不滿萬之少而均排於當納之民。近六萬之多而偏責於旣窮之民。緩急難易。自可見矣。論以民戶。則出役之民。雖似較多。徵債之民。未必差少。十六萬分債之際。人各數百。亦已近千。近千之民。徵隣徵族。大丘一境之民。免於債弊者幾希云者。卽臣向筵所奏也。然則今日出役之民。安知非向日徵債之民乎。使此民。免近六萬之債。納不滿萬之役。其將何取而何舍。等是民也。而徵債則許之。出役則難之。許其濫且多而難其順且少。臣未知其然也。其一曰。營用。無以代充。營用之詘。臣亦料之。而凡事有輕重。民弊營用。孰輕孰重。苟爲民弊。還穀之莫重而蕩之。田租之惟正而減之。而況於私授之債乎。且債錢之來。不過三十餘年。亦非一人一時之事。節次添放。馴至於此。而返考其始。則嶺營用度。未嘗待此而辦也。今雖蕩債。不過還其無債時本分而已。藉曰。今不如昔。而誠使道臣。損不急之費。祛無名之需。量入爲出。隨事節約。則何至於不成樣也。雖以債錢用下處言之。進上馱價。江都添餉。其來已久。不待債利。當有出處。其外雜種。旣稱添補。則可知其自有本數。所謂添補。亦未必盡屬應下。設有些少不足。而就中推移。足可支過。營用之詘。亦恐不足憂也。其一曰。本錢終難盡捧。此有一言可辨者。十六萬一歲利息。常居五六萬之間。而今若限十年徵本錢。則一歲所捧。當爲萬六千。安有五六萬則易徵。而萬六千則難捧之理乎。欲徵利錢。則雖過百年之久。而本錢常自如也。只捧本錢。則逐年漸減。至十年而遂成無債之民。民將樂從之不暇。何難捧之慮哉。由前之說。則徵債之不可仍。旣如彼由後之說。則蕩債之無足難。又如此。臣之愚見。斷斷如是。臣謂只依前日所下之命。嶺營債錢。一竝停罷。限十年只捧本錢。道臣狀請中數件事。可許者許之。不可許者寢之。至於營用損益。民役分排。一付之道臣。從長區處。無煩上聞。以尊國體。以慰民情。不勝幸甚。臣無任屛營恐懼之至。謹昧死以聞。答曰。省疏具悉。嶺營債弊事。條陳精切。卽令廟堂。更與道伯狀啓。參互爛商。後日次對時。劃一稟處。
정조 5년
行都承旨李𡊠齋宿。左承旨徐有防齋直。右承旨趙時偉齋宿。左副承旨金宇鎭齋宿。右副承旨鄭志儉齋宿。同副承旨趙鼎鎭齋直。注書二員未差。假注書李集斗藥院直趙興鎭齋直。事變假注書姜彙鈺仕。
정조 5년
徐有防啓曰。永祐園動駕。旣有依京擧動例擧行之命。故初無申時聚軍之事。則隨駕百官。亦不可申時戎服。而俄者。副校理柳孟養。徑着戎服。入來闕中。事體所在。誠可未安。推考警責。何如。傳曰。昨年玉堂。亦有是事。本院至請推考。則今又蹈循。此館吏不能提醒之致。官員勿推。下吏令攸司科治。
정조 5년
趙時偉啓曰。明日。大駕詣永祐園入齋室後。王大妃殿。惠慶宮問安。何承旨進去乎。敢稟。傳曰。同副承旨進去。
정조 5년
傳于趙鼎鎭曰。禮房承旨持祭報府。入侍。
정조 5년
傳于鄭志儉曰。諸承旨之怠於職事。愈往愈甚。諸凡做錯。初不動念。若有提飭。則輒入待罪。以待罪爲能事。古人所謂惶恐待罪承政院者。正爲今日着題語也。至於俄者事。所失非細。該房承旨。爲先從重推考。諸承旨一竝從重推考。
정조 5년
傳于李𡊠曰。使臣留待。
정조 5년
徐有防。以宗親府郞廳。以有司堂上意啓曰。今此永祐園幸行敎是時。宗臣十二員。以每品。例爲隨駕。而摠管及老病罷散有頉人員外。只是六員。以此數依前隨駕之意。敢啓。傳曰。知道。
정조 5년
趙時偉。以訓鍊都監言啓曰。依下敎。隨駕武藝別監一百四十二人處饌價。依前例。每人一時各一錢八分式。磨鍊分給之意。敢啓。傳曰。知道。
정조 5년
又以兵曹言啓曰。今此永祐園擧動時。左邊捕盜大將李柱國。以御營大將。領軍隨駕矣。回鑾間。以留都大將李敬懋。姑令兼察。何如。傳曰。允。
정조 5년
趙時偉啓曰。因兵曹草記。今此永祐園擧動時。左邊捕盜大將李柱國。以御營大將。領軍隨駕矣。回鑾間。以留都大將李敬懋。姑令兼察事。允下矣。右邊捕盜大將李敬懋。卽爲牌招。以爲聽傳敎之地。何如。傳曰。允。
정조 5년
辛丑四月初八日酉時。上御誠正閣。使臣入侍時。行都承旨李𡊠。假注書李集斗。記事官趙錫晦徐龍輔。正使徐有慶。副使申大升。以次進伏訖。上曰。正副使進前。有慶大升進伏。上曰。萬里之行。無事回還。爲之幸矣。有慶等曰。王靈所賴。無事復命矣。上曰。彼國風俗政令。何如。有慶曰。人心風俗。比數三十年前。大相不同。巧緊甚於我國。人心少淳實之風。政令苛急云。所謂事情。付之任譯輩。得聞渠輩所傳。不能仔細。雖或得聞。且非信報矣。上曰。皇帝今安在哉。有慶曰。往五臺山。伊時未及還來矣。上曰。副使所見。何如。大升曰。與正使所聞。無異同矣。而大抵。乾隆之所畏憚者。蒙古。故班禪之寵待。卽以其蒙古人。故畏蒙古厚遇之。而非眞寵愛班禪而然云矣。上曰。使臣先退。有慶等退去。上謂𡊠曰。俄者。咨文捧入時。宜有儀仗祗迎節次。而政院不爲擧行。循常捧進。是何故耶。咨文旣有御諱。則事面顧不重歟。𡊠曰。自前如此。而自政院奉安承文院時。以龍亭奉進。儀仗待令。故未及詳審。循例捧入矣。臣伏聞左承旨徐有防言。則昨年五月。有所仰奏出擧條之事云矣。上曰。果然有出擧條之事矣。似聞使行時咨文。封付驛卒輩。使之負去。任意休息。猥屑忒甚云。此亦如何之事矣。𡊠曰。雖非負去。果爲馱去。而實有䙝越之弊矣。上曰。此後詳定儀式。出擧條。可也。仍命退。承史以次退出。
정조 5년
行都承旨李𡊠坐。左承旨徐有防坐直。右承旨趙時偉坐。左副承旨金宇鎭坐。右副承旨鄭志儉坐。同副承旨趙鼎鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
大駕。詣永祐園入齋室後。奎章閣。政院玉堂藥房口傳問安。答曰。知道。
정조 5년
大駕。詣永祐園入齋室後。奎章閣政院玉堂藥房朝廷二品以上六曹堂上兩司長官。口傳問安。答曰。知道。
정조 5년
傳于趙時偉曰。明日晝講停。
정조 5년
趙時偉。以兵曹言啓曰。依下敎。隨駕禁軍及駕後禁軍與武藝別監內吹兼內吹招搖旗手標下軍兵等處。解渴分饋之意。敢啓。傳曰。知道。
정조 5년
辛丑四月初九日。兼春秋朴行淳。刑曹啓目。因承政院啓辭。副校理柳孟養動駕前日戎服入闕事。有下吏科治之命。館吏姜翊文。考律科罪。何如。啓。傳曰。分揀放送。
정조 5년
辛丑四月初九日卯時。上詣永祐園。擧動入侍時。行都承旨李𡊠。左承旨徐有防。右承旨趙時偉。左副承旨金宇鎭。右副承旨鄭志儉。同副承旨趙鼎鎭。假注書李集斗趙興鎭。記事官徐龍輔金載瓚具戎服。以次侍立。上具戎服乘輿。出仁化門。陪從侍衛導前。至仁政門。左通禮跪啓。請降輿乘馬。上降輿乘馬。出敦化門。左通禮跪啓。請侍衛上馬。大駕進駐把子橋留陣所。命禁將入侍。宣傳官持信箭。承命出傳。禁衛大將李敬懋進前。上曰。本營騎士中。善騎馬者多數抄出。自闕外至園所。排站立待。如有藥院狀啓之事。卽卽馳報。勿爲遲滯。可也。敬懋承命退出。大駕詣太廟前。左通禮跪啓。請下馬。上下馬鞠躬步過。左通禮跪啓。請乘馬。上乘馬出興仁之門。至關王廟前替馬所。上替馬。至仁明園。上謂時偉曰。曾以植木之勿爲廣占。有所提敎矣。今乃見之。平蕪可耕之地。多植樹木。此何故也。且此處。距城內至近。林本若長盛。則虎患可慮。此後則旣植之木已矣。不植之處。勿爲更植。皆令耕食之意。承旨招事知守僕。申飭。可也。時偉承命出衛外。分付。大駕詣永祐園洞口。左通禮跪啓。請下馬乘輿。上下馬乘輿。至大次前。左通禮跪啓。請降輿。上降輿入齋室。陪從百官各就次。上曰。園司入侍。別檢李彦祜進伏。上曰。年前補土處。若欲親審。則所從之路。形便。何如。彦祜曰。林木叢密。甚爲狹窄矣。上曰。注書出去。看審形止以來。賤臣承命進去。還奏曰。臣往審形止。則樵路纔通。林木叢茂。行過甚難矣。上謂時偉。回鑾後。從近出來。看審形止。開出大路。可也。時偉承命退。上曰。當行展拜禮。百官外儀整齊與否。知入。左通禮跪啓。請外辦。上改具翼善冠黲袍。百官皆淺淡服。先就紅門外。東西序立。上乘輿。詣紅箭門外。左通禮跪啓。請降輿。上降輿。立板位上。左通禮跪啓。請再拜。上行望園禮。再拜訖。左通禮導上至園上。奉審訖。左通禮前導。上步登主峯。下詢集斗曰。爾經園官。必諳四山形止。案對諸峯中。何山爲內案耶。集斗曰。望彼鬱鬱多新松處。是淸涼山。而卽爲內案矣。外案則仁旺山之下邊峯。是矣。上曰。園所。乃是金時默郊亭之基云。亭舍曾構於何處耶。集斗曰。卽今齋室。乃其舊亭。而仍而修葺。今爲齋室。園所亦其家垈。而自古相臣金堉。已爲設置。其來也久云矣。上謂有防曰。承旨之亭舍。曾在何處耶。有防曰。此前大路北邊村家後。是臣置亭之地。而今入火巢內矣。上曰。垈入火巢。則亭舍。何以區處耶。集斗曰。亭舍毁來。作諸執事房後。四五間尙餘矣。年前盡爲毁去。作仁明園齋室云矣。上曰。自此抵上上主峯。則其遠近險夷。何如。而足可以乘輿上去耶。集斗曰。相去不過爲數馬場。而自下而上。其勢去益高。穿林小逕。逶迤狹礙。輿不得容。行且艱矣。上曰。補土處去路。不甚小澁乎。時偉曰。臣聞園官及守僕言。則多斫樹木。然後可以通行云矣。上曰。然則今姑置之。後日奉審之路。看審。好矣。上曰。此前大路。在山法。何如。時偉曰。前有大路之山。往往有之而不爲害云矣。上曰。前者。大路出自何邊。而今爲障塞。以安樂峴出路耶。集斗曰。舊路自淸涼山南麓最低處。回繚過洞口外矣。已爲防塞。今植樹木。禁不往來矣。上曰。林逕雖狹。試往觀上峯矣。仍命進輿。左通禮跪啓。請乘輿。上乘輿。行未一里。仍降輿平步。上謂志儉曰。以右副所見。左右龍虎之勢。主案作穴之法。何如耶。志儉曰。臣亦素昧。不敢仰對。其如何。而以凡眼觀之。則山勢極吉矣。上曰。此是巡山之路。而園官幾日一巡乎。集斗曰。以五日一巡。爲定式。而或有逐日巡山之時矣。上曰。其然乎。仍步上主峯。看審山勢。小憇後。仍命還下。謂集斗曰。不由來路。更有他逕否。集斗曰。自左岡下去。則路甚險隘。反不如來路矣。左通禮前導。上步下一崗。左通禮跪啓。請乘輿。上乘輿。詣園後降輿。仍步下至碑閣。奉審訖。仍行展拜禮。贊儀導殿下。詣盥洗位。上盥洗訖。贊禮導。上陞自東階。詣丁宇閣內版位。上北向立。執禮徐龍輔曰。再拜。贊禮啓請殿下再拜興平身。上行再拜禮。執禮曰。贊禮導殿下。行初獻禮。贊禮導上。詣尊所西向立。執尊者擧羃。時偉酌酒。有防受酒。贊禮導上。詣神位前北向立。贊禮啓請跪。上跪。在位諸臣皆跪。宇鎭奉香盒。志儉奉爐跪進。贊禮啓請三上香。上三上香。志儉奠爐于案。宇鎭奉爵跪進。贊禮啓請執爵獻爵。上執爵獻爵。以爵授志儉。奠于神位前。贊禮啓請俯伏與小退北向跪。上俯伏興小退北向跪。大祝李時秀。進神位之右。東向跪。讀祝文訖。執禮呼贊禮。導殿下降復位。上俯伏退立版位上。亞獻官徐命善。陞階詣神位前獻酌。行亞獻禮。還降復位。終獻官李徽之。陞階詣神位前。行禮如亞獻禮訖。降復位。執禮呼再拜。贊禮啓請上再拜興平身。上行再拜禮訖。執禮曰。望燎。贊禮導。上詣望燎位。西向立。執禮曰。可燎。大祝。捧祝版燎於坎。執禮曰。禮畢。贊禮導上詣紅門內版位上。左通禮啓請殿下再拜。上行辭園禮。仍乘輿入齋室。上謂時偉曰。向者被罪兩閫帥中。孰輕而孰重。時偉曰。李得濟則當磨勘時。比諸申大謙則差重矣。上曰。職牒還給。則雖不敍用。軍門則似可行公矣。時偉曰。然矣。命書傳敎曰。兩閫帥所坐。不無輕重之別。亦與敍用有異。前兵使申大謙。職牒還給。上曰。日尙早。百官就次小息後。初嚴則待下敎入之。還宮時刻。以未正三刻定行。可也。承史侍衛以次退出。
정조 5년
行都承旨李𡊠藥院直。左承旨徐有防坐。右承旨趙時偉坐。左副承旨金宇鎭坐。右副承旨鄭志儉坐直。同副承旨趙鼎鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
徐有防。以奎章閣言啓曰。今日是考功日次。而提學金鍾秀兪彦鎬在外。直提學沈念祖。有實病不得擧行。原啓目待後日次。竝爲磨勘。以入之意。敢啓。傳曰。知道。
정조 5년
傳于趙鼎鎭曰。昨日坐直承旨入侍。
정조 5년
備邊司薦望。以李度默爲義州府尹。
정조 5년
慶尙監司狀啓。四月令薦新生竹筍。節候尙早。限內不得封進。惶恐待罪事。傳于徐有防曰。勿待罪事。回諭。
정조 5년
統制使狀啓。二月朔生熟鰒。限內不得封進。惶恐待罪事。傳于徐有防曰。勿待罪。
정조 5년
徐有防。以內醫院官員。以都提調提調副提調意啓曰。院鍼醫有闕。代醫人安昌禧。鍼術精詳。以此人差下。令該曹依例付軍職。冠帶常仕。何如。傳曰。允。
정조 5년
鄭志儉。以義禁府言啓曰。寧邊前府使宋載經拿囚之意。敢啓。傳曰。知道。滯囚可悶。與未判下諸囚。今日內捧供。或議處以聞。
정조 5년
趙鼎鎭。以戶曹言啓曰。放還罪人洪國榮。今已物故。則曾前所受恩賜之物。不可仍置。元結免稅六百結。奴婢一百口。卽爲還屬本曹。依例上納之意。分付各道。何如。傳曰。允。
정조 5년
趙時偉。以訓鍊都監言啓曰。依下敎。禁軍將認旗奪取馬兵安壽興處。木綿二疋施賞之意。敢啓。傳曰。知道。
정조 5년
又以兵曹言啓曰。依下敎。訓局馬兵陣體箭奪取禁軍韓時佐。鞭棍奪取牢子李明雲。大旗手郭德興等處。木綿各二疋施賞之意。敢啓。傳曰。知道。
정조 5년
又以兵曹言啓曰。新除授訓戎僉使金㷞。母病甚重。他無兄弟。實無離捨遠赴之望。累度呈狀乞遞。邊鎭數遞可悶。故囚家僮催促矣。今又呈狀內。其母病日就沈劇。轉側須人云。情理之難强。勢所固然。而其在事體。不可循例改差。罷黜準期不敍。何如。傳曰。允。
정조 5년
趙鼎鎭。以刑曹言啓曰。昨日還宮時。洪忠道報恩居盲人鄭得範。白活於衛外。故取考其原情。則其同姓七寸鄭同俊處。欲推其田畓。有此呼籲矣。以如此猥屑之事。肆然白活者。極涉無嚴。其供勿施。所當依律科罪。而律文內。篤疾人犯反逆殺人應死者。議擬奏聞。取自上裁。盜及傷人者收贖。餘皆勿論。鄭得範勘罪一款。依律文勿論。而出付該邑邸吏。下送本縣。使之推辨。何如。傳曰。允。
정조 5년
又以刑曹言啓曰。昨日還宮時。牛廛市民白文恒等。擊錚於衛外。故取考其原情。則以爲泮人輩。與松坡沙坪場底奸民及東道樓院西路店幕人等結黨。外方牛隻。都執買賣。且本廛進排酡酪乳牛。一歲合爲三十四隻。而自太僕雖有上下之物。一年落本。將至千餘兩。難免渙散之境。下該司從便區劃云矣。旣非四件。而以如此瑣屑之事。肆然登聞。已極猥越。況且酪牛。係是內局進排物種。則敢爲呼籲。尤涉無嚴。原情勿施。狀頭白文恒。自臣曹依律嚴勘。何如。傳曰。允。
정조 5년
又以刑曹言啓曰。昨日還宮時。全羅道樂安居宣召史。擊錚於衛外。故査問其委折。則以爲處子時。被誣於雇奴。必欲雪恥。出嫁時。受恩於營將。至請褒賞。又以其舅山偸葬人請掘事。有所納供。而語無倫脊。敢煩登聞。誠萬萬無嚴。原情勿施。自臣曹。考律嚴處。何如。傳曰。允。
정조 5년
又以刑曹言啓曰。昨日還宮時。衛外擊錚人前縣監金省身供辭。所當依例捧入。而係是朝官。令義禁府擧行。何如。傳曰。令該府。明日捧供以聞。
정조 5년
又以刑曹言啓曰。昨日還宮時。黃海道長淵居李泰俊。擊錚於衛外。故取考其原情。則以爲其諸族三十八人。俱以璿派後裔。盡充軍保。竝請頉下矣。果是璿派的實。則三十八人。盡充軍役。宜乎稱冤。而旣係四件事之外。有不敢循例捧入。原情勿施。何如。傳曰。允。與該道監司。詳査決給。
정조 5년
又以義禁府言啓曰。洪忠監營中軍金弘濟。拿囚之意。敢啓。傳曰。知道。
정조 5년
辛丑四月初十日。兼春秋朴行淳。刑曹啓目。擊錚罪人權景祖。所供如此。上裁。何如。啓。傳曰。下本道明査後。覆奏爲良如敎。
정조 5년
刑曹啓目。擊錚罪人姜渭伯。所供如此。上裁。何如。啓。傳曰。待明朝草記議處。
정조 5년
刑曹啓目。擊錚罪人愼基修。所供如此。上裁。何如。啓。傳曰。待明朝草記議處。
정조 5년
刑曹啓目。擊錚罪人楊召史。所供如此。上裁。何如。啓傳曰。待明朝草記議處。
정조 5년
刑曹啓目。擊錚罪人宋召史。所供如此。上裁。何如。啓。傳曰。待明朝草記議處。
정조 5년
刑曹啓目。擊錚罪人羅三德。所供如此。上裁。何如。啓。傳曰。待明朝草記議處。
정조 5년
刑曹啓目。擊錚罪人黃心祖。所供如此。上裁。何如。啓。傳曰。待明朝草記議處。
정조 5년
辛丑四月初十日午時。上御誠正閣。右副承旨入侍時。右副承旨鄭志儉。假注書李集斗。記事官趙錫晦文采五。以次進伏訖。上命書傳敎曰。昨於帳殿。旣詢弊端。而日已暮。未講矯救之方。仍因抛置。更無皁白。太欠懋實之政。年前以禁旅一二內。全充士夫武弁。非獨伊時訓將。有所建白而有是命。卽修復舊例也。禁軍之名。其來最古。至孝廟朝壬戌。增置一千。又至顯廟朝丙午。定額七百。分屬七番。皆無士夫中庶區別之文。逮于肅廟朝壬戌。禁營龍營始分局。而內禁多名武。詳載名碩章箚。今之距壬戌。未踰百年。觀於此。益信此法之廢而不行。尙未久也。當初設法。貴賤無等。專爲固軍制一軍政也。惟今修復。烏可已也。今之生弊。由不善用法。法何罪焉。向於修復之時。似此弊端未始不料者。若乃撓攘於此等之說。又欲更法。寧有如許朝廷。聞渠輩之弊。曰積仕之不遷除也。曰戎裝之不鮮明也。曰戰馬之不肥駿也。所謂三段事。矯救不甚難。何必盡棄故法。然後方可快於心乎。然渠輩之稱冤。不是異事。極可矜愍。就其中。須有方便之擧。可慰渠輩之情。昨日召閱。實欲問此弊。革此弊也。兵曹判書與別將番將及諸武將。爛加商議。仍又召致渠輩。問其便否後。就議大臣。登對稟處。上曰。注書持此傳敎。出去。分付。左右捕廳從事官。發牌待令之意。分付。可也。賤臣承命出分付入。上命書傳敎曰。人言武科奸弊。莫甚於勸武科云。而予則每以爲大不然。任其售奸。奚獨此科爲然。勸武設廳。今爲百二十年矣。立法之義。至爲深遠。蓋欲儲養名武。備後日需用之資。均是武岐。而武士之樂赴是選者。以其榮其選也。嘗聞故老之言。肅廟庚午。因勸武廳中廢事。敎以人臣效忠。文武無異。而近來武榜。絶無士族。士族之不事武業。可知。仍命精加選擇。着意勸武。續見故事。果載是敎。日前賓筵。因勸武事。略有提敎。伊後各營。果能留意於遴選而勸課乎。且今痼弊。卽無人才三字。武參下尤有甚焉。觀於近來宣傳官望。而益知其信然。以武參下。不備設科取人。尙多其例。況此勸武試取。則不涉張大。又極簡便。其在培養之道。不可無闊狹之政。渠輩聳動筵話。不若絲綸。以此意。令三軍門將臣知悉。依筵敎。當從近試諸技。取其尤者。另加勸課。以爲應試之地。書訖。命退。承史以次退出。
정조 5년
辛丑四月初十日酉時。上御誠正閣。同副承旨入侍時。同副承旨黃昇源。假注書趙興鎭。記事官金鳳顯。別兼春秋林錫喆。直閣徐鼎修。以次進伏訖。上曰。承旨望以久遠望筒入之。未知。何故耶。昇源曰。臣則卽爲詣閤。故未及知其委折矣。上曰。直閣入來乎。昇源曰。入來矣。上曰。本閣所刻懸板。如已畢刻。一本先爲印入。可也。命先退。命昇源讀北營穀簿分留狀啓。昇源讀奏。上曰。摛文院所刻懸板。如未盡刻。待後日印入事。分付。賤臣承命出。回入進伏。上曰。廳注書入侍。賤臣先出。李祖承進伏。上曰。廳注書入來乎。昇源曰。入來矣。上曰。承旨所讀姑止。使注書讀日記。可也。祖承讀奏訖。命退。承史以次退出。
정조 5년
行都承旨李𡊠坐。左承旨徐有防坐直。右承旨趙時偉坐。左副承旨金宇鎭坐直。右副承旨鄭志儉坐。同副承旨趙鼎鎭坐。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
傳于趙鼎鎭曰。左承旨入侍。
정조 5년
鄭志儉。以義禁府言啓曰。因刑曹啓辭。衛外擊錚人前縣監金省身。令該府。明日捧供以聞事。命下矣。金省身今方待命。卽爲拿囚之意。敢啓。傳曰。知道。
정조 5년
又以義禁府言啓曰。擊錚人金省身。旣有今日捧供以聞之命。故除刑推捧入之意。敢啓。傳曰。知道。
정조 5년
又以義禁府言啓曰。英陽前縣監宋致淵。拿囚之意。敢啓。傳曰。知道。
정조 5년
趙鼎鎭。以漢城府言啓曰。士大夫閭家奪入借入貰入斜文賣買白文賣買之類。各別禁斷之意。連爲嚴飭五部矣。卽接南部都事南命寬所報。則部屬鑄城里居良人劉致敏瓦家十一間。及第金若行稱以幼學李仁魯之家舍。今三月十六日買入。西氷二契前僉使池得球瓦家四間草家五間。幼學黃槿魯前買入。故逐出後草記矣。幼學朴道燮今又借入云。聞極痛駭。分付該部。爲先一竝出送。而金若行朴道燮等不有禁令買入借入之罪。竝令該府該曹。依律勘處。何如。傳曰。允。
정조 5년
鄭志儉。以刑曹言啓曰。因祥原居蘇漢老擊錚原情。待明朝草記議處事。命下矣。取考原情內辭緣。則其父相六。以大同監官。見欺於色吏庫子輩。逋欠千餘兩。鬻産替納。畢竟至於編配矣。逋欠旣已準納。編配亦又經年。合有參酌之道。放送。何如。傳曰。允。
정조 5년
又以刑曹言啓曰。因星州居愼基修擊錚原情。待明朝草記議處事。命下矣。取考原情。則以其父廷臣。橫罹滯囚。而見漏於昨冬道啓。縷縷號冤矣。揆以常情。山訟得決。掘移定日之後。宜無無端犯手之理。而旣經三檢四檢。則獄情之疑晦。可知。有不可以一邊自明之言。遽然決折。令本道詳査啓聞後。稟處。何如。傳曰。允。
정조 5년
又以刑曹言啓曰。因成川居羅三德擊錚原情。待明朝草記稟處事。命下矣。取考其原情內辭緣。則其父大有。因僞牌塡名。至於島配矣。初果賣買。則十餘年後。似無轉賣他人之理。而此係僞造紅牌。當初發配。旣是參酌。則到今不可輕議放釋。置之。何如。傳曰。允。
정조 5년
又以刑曹言啓曰。因平壤居楊召史擊錚原情。待明朝草記議處事。命下矣。觀此原情內辭緣。則康中興毆打吳德龍。至於氣絶。而中興負往其家。饋以狗肝。及其致死。覓給棺板喪需。又賂金允京。使之立證。致使其夫韓世明。橫作元犯云矣。前後獄情。果如其供。則爲夫訟冤。容非異事。而此係重獄。有不可以一邊之言。遽然取信。令道臣別定査官。應問各人。反覆究覈。消詳啓聞後。稟處。何如。傳曰。允。
정조 5년
又以刑曹言啓曰。因平山居姜渭白擊錚原情。待明朝草記議處事。命下矣。取考原情。則渭白之外祖母秋禮。本以沈哥婢子。二去癸巳。已爲納價贖良。成文官斜。而睦哥或稱奴良妻所生。或稱買得於沈哥。瞰其贖券之灰燼。自己卯至今侵漁者。究其所爲。誠極痛駭。而一邊之言。有難準信。本主沈哥。居在果川地。令本道詳査啓聞後。稟處。何如。傳曰。允。
정조 5년
又以刑曹言啓曰。因平壤居宋召史擊錚原情。待明朝草記議處事。命下矣。此獄。乙未冬。自本道審理啓聞。而傷處實因。俱爲明白。獄情少無可疑。故仍前同推矣。今其原情中。雖曰屍親以自刺納招云。而取考原案。則初則屍親以自刺納招。末乃以初因私和隱諱。而其夫韋萬亨。被刺的實云。該面尊位李東贊招內。聞萬亨致死。急往見之。則萬亨妻以爲。爲尙輝所刺云。而出給行兇刀子。其翌日。始出自刺之說云。則此爲尙輝行兇之斷案。且其原情。雖以爲其夫用左手云。而尙輝招內。用右手云。被刺傷處。乃在於左缺盆之上。則其右手行兇。宜無一分發明之端。而敢出此呼籲之計者。極涉猥越。原情內辭緣。勿施。何如。傳曰。允。
정조 5년
又以刑曹言啓曰。因平壤居黃心祖擊錚原情。待明朝草記議處事。命下矣。觀此原情內辭緣。則其兄念祖所坐。雖不過詩句。而詳其語意。極涉殊常。且一日內三次加刑。子與孫一時發配。揆以獄體。必有委折。令本道詳査本文案。論列啓聞後。稟處。何如。傳曰。允。
정조 5년
行都承旨李𡊠坐。左承旨徐有防坐。右承旨趙時偉坐直。左副承旨金宇鎭坐。右副承旨鄭志儉坐直。同副承旨趙鼎鎭坐。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
傳于趙鼎鎭曰。下直守令。晝講同爲入侍。
정조 5년
傳于趙鼎鎭曰。禮房承旨入侍。
정조 5년
徐有防。以奎章閣言啓曰。奉謨堂奎章閣奉審。每月望前望後。各一次爲之事。定式矣。明日。進詣奉審之意。敢啓。傳曰。知道。
정조 5년
鄭志儉。以實錄廳郞廳。以摠裁官意啓曰。本廳粉板郞廳鄭喆祚金孝眞。身病猝重。謄錄郞廳韓永運。母病危劇。今姑竝爲減下。其代。以前正言李亮載崔烜。前典籍尹㬦。粉板郞廳差下。使之察任。何如。傳曰。允。
정조 5년
吏曹口傳政事。實錄記事官單李亮載崔烜尹㬦。
정조 5년
兵曹口傳政事。副司果李亮載崔烜尹㬦單付。
정조 5년
趙時偉。以義禁府言啓曰。時囚罪人宋載經議處公事判府內。以草記照律。宋致淵口招公事判付內。參考狀本。以草記議處事。命下矣。宋載經段。還穀法意。何等嚴重。而身爲守宰。諉以民情之遑急。擅自加分之數。至於三千餘石之多。已極駭然。吏鄕輩之舞弄作奸者。亦爲五千八百石。而赴官之初。旣不能覈實。繡衣反閱之時。始乃自首。則雖曰追後準捧。其矇不覺察之罪。亦難容貸。罪取考律文。則續大典倉庫條有曰。還上留庫中。加分未及折半者。勿論石數。竝奪告身。大明律不應爲條有曰。凡不應得爲而爲之。事理重者。杖八十。錢糧互相覺察條有曰。凡倉庫官吏庫子斗級。皆得互相覺察。若侵欺係官。錢糧已出倉庫。而失覺察者。杖一百。名例有曰。二罪俱發。以重者論。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。宋載經從重論。一百收贖。告身盡行追奪放送。宋致淵段。觀其供辭。參以道啓。則渠以眞寶縣兼任。旣當空官之時。燒燼穀簸揚事。營題之下。不卽擧行。待其新官遷就推諉之狀。誠極可駭。以此照律。何如。傳曰。如有功議。各減一等。
정조 5년
又以義禁府言啓曰。時囚罪人宋載經。杖一百收贖。告身盡行追奪事。照律草記批旨內。如有功議。各減一等事。命下矣。宋載經八代祖汝霖。保社原從功臣云。功減一等。杖九十收贖。奪告身四等。放送之意。敢啓。傳曰。知道。
정조 5년
又以義禁府言啓曰。楚山前前府使申思運。拿囚之意。敢啓。傳曰。知道。
정조 5년
又以義禁府言啓曰。及第金若行。拿囚之意。敢啓。傳曰。捧招以聞。
정조 5년
又以義禁府言啓曰。時囚罪人洪秉纘。杖八十收贖。告身盡行追奪。徒二年定配事。照律公事判付內。功減一等。啓下矣。洪秉纘功減一等。杖七十收贖。告身盡行追奪。江原道原州牧丹丘驛。徒一年半定配。而議啓內辭意。具罪目。依例發遣府書吏。押送配所。何如。傳曰。允。
정조 5년
傳于鄭志儉曰。次對。明日來會。
정조 5년
傳于趙鼎鎭曰。書狀官明日來待。
정조 5년
金宇鎭。以義禁府言啓曰。時囚罪人申思運原情公事判付內。本律以公罪勘處後。草記事。命下矣。申思運段。平安監司金華鎭査啓。據刑曹粘目內。金吾以外。元無三省訊杖。而外方或有三省罪人。則差送敬差官。依例按問。罪人抵賴不服。然後始用法杖典。則中外方依此施行之文。蓋謂是也。非造置之意。而不知法意。乃於常時。預爲擅造者。萬萬驚駭。不可以謂之錯認。有所曲恕。拿問處之。罪取考律文。則大明律制書有違條有曰。凡奉制書。有所施行而違者。杖一百云矣。申思運杖一百。以公罪收贖放送。何如。傳曰。如有功議。減一等。
정조 5년
傳于金宇鎭曰。史官一員待命。騎馬一匹立之。